Sumele pentru refugiații din Ucraina care ajung în România suferă întârzieri și în 2024. După situația amânărilor de anul trecut, Inspectoratul General pentru Situații de Urgență (IGSU) a confirmat că nu a primit încă niciun leu pentru acest an.
Cea mai recentă tranșă de bani alocată ajutorului pentru refugiații din Ucraina a mers către inspectoratele județene pe 15 februarie. Plata a vizat însă ultimele luni din 2023, când banii nu au fost plătiți la timp.
Momentan, IGSU nu a primit niciun ban din ajutorul promis de statul român în acest an.
"În ceea ce privește cheltuielile aferente lunilor ianuarie și februarie 2024, instituția noastră a întreprins demersuri către structura ierarhic superioară, în vederea alocării fondurilor necesare, încă din momentul primirii solicitărilor din partea autorităților administrației publice locale, în prezent neexistând posibilitatea obiectivă de estimare a unei date la care vom primi sumele solicitate", arată IGSU, citat de Libertatea.
În prezent, ajutorul acordat de România refugiaților din Ucraina este necondiționat doar pentru primele 4 luni de la intrarea în țară.
România susține refugiații cu o sumă de 600 lei/persoană/lună pentru mâncare și 750 lei/persoană/lună pentru cazare, timp de 4 luni consecutiv.
După expirarea perioadei, doar refugiații care și-au găsit un loc de muncă mai primesc ajutor pentru cazare. În cazul familiilor cu copii, aceștia trebuie să fie înscriși în sistemul de învățământ din România, pentru continuarea plăților acestui ajutor.